Hvem dræbte?

Hvem dræbte? (en.: The Murder of Roger Ackroyd) er en Agatha Christie krimi fra 1926, hvor Hercule Poirot er gået på pension i en engelsk landsby, King's Abbot. Hans nye hobby, at dyrke græskar kan dog ikke helt erstatte spændingen ved en morderjagt.

Plot 
Plottet i Christies tredje roman med Poirot i hovedrollen berettes ikke af Arthur Hastings, som har indgået ægteskab og er flyttet til Sydamerika. I sin selvbiografi skriver Christie: ”Hvis jeg absolut skulle have en kærlighedsaffære med i denne bog, kunne jeg lige så godt gifte Hastings bort. For at sige sandheden, tror jeg, at jeg var blevet en smule træt af ham” . I stedet er fortælleren den lokale læge dr. Sheppard, som er blandt de personer, Poirot har knyttet venskab med.

Den hovedrige Roger Ackroyd bliver dræbt af knivstik, og flere af hans familiemedlemmer kan drage økonomisk fordel af hans død. En del af de mistænkte er i akut pengenød, så meget tyder på, at motivet er andel i arven. Det er dog også muligt, at hænger sammen med et mystisk selvmord, fordi Ackroyd har modtaget et afskedsbrev fra den afdøde, som muligvis også er blevet myrdet. De to mulige spor er vævet ind i hinanden, således at romanen hele tiden giver læseren mulighed for at overveje, om de to spor hænger sammen, eller der er tale om to uafhængige forbrydelser. Pointen afsløres i Agatha Christies fortælleteknik.

Personer 
 Hercule Poirot — pensioneret detektiv, som opklarer drabssagen
 Roger Ackroyd — godsejer og fabrikant
 Mrs. Cecil Ackroyd — Roger Ackroyds svigerinde, som er enke.
 Flora Ackroyd — Roger Ackroyds niece (Mrs. Cecil Ackroyds datter)
 Ralph Paton — Roger Ackroyd's stedsøn
 Ursula Bourne — Roger Ackroyds stuepige
 Major Hector Blunt — Roger Ackroyds ven, gæst i huset
 Geoffrey Raymond — Roger Ackroyds sekretær
 John Parker — Roger Ackroyds butler
 Elizabeth Russell — Roger Ackroyds husholderske
 Charles Kent — Elizabeth Russells søn, som er afhængig af narkotika
 Dr. James Sheppard — læge og historiens fortæller
 Caroline Sheppard — Dr. Sheppards søster, skarptandet gammeljomfru
 Mrs. Ferrars — enke, som er interesseret i ægteskab med Roger Ackroyd, men begår selvmord i starten af fortællingen
 Inspector Reglan – den ledende politiofficer i sagen

Anmeldelser 
Bogen nævnes ofte som Christie's egentlige gennembrud som populær krimiforfatter. Det hævdes, at hun her sætter nye standarder for et plot, og især opklaringen er yderst overraskende.. I denne bog spiller hun især på læserens formodede fordom om forfatterens sympati for en bestemt person.

Edmund Wilson, der foragtede kriminalromaner, benyttede Hvem dræbte? som afsæt til et angreb på genren som helhed.

Bearbejdning 
Under titlen Alibi blev Hvem dræbte? opført som skuespil med premiere på The Prince of Wales Theatre i London 15. maj 1928. Instruktøren havde lavet en del ændringer i personkredesen, men efter Christies protest mod dette, blev de fleste ført tilbage til det oprindelige plot.
 
Hvem dræbte er en episode i den TV-serie om Poirot, hvor David Suchet spiller hovedrollen. Den havde premiere i England 2. januar 2000, og har været vist i DR flere gange, senest den 2. maj 2010. I denne episode har instruktøren en væsentlig anden indfaldsvinkel til plottet end den originale.

Danske udgaver 
 Hasselbalch, 1938.
 Carit Andersen (De trestjernede Kriminalromaner, bind 8); ny. udgave; 1961
 Carit Andersen (De trestjernede Kriminalromaner, bind 8); ny. udgave; 1966
 Forum Krimi (Agatha Christie,bind 8); 1975
 Forum Krimi. udgave; 1984 
 Peter Asschenfeldts nye Forlag; bogklub. udgave; 1999. Ny titel: "Mordet på Roger Ackroyd" 
 Peter Asschenfeldts nye Forlag; 1999. Ny titel: "Mordet på Roger Ackroyd"

Se også 
 Det 20. århundredes 100 bøger ifølge Le Monde

Noter

Litteratur 
 Barnard, Robert (1980): A Talent to Deceive, Fontana/Collins
 Hart, Anne (2004): Agatha Christie's Poirot: The Life and Times of Hercule Poirot, 4. udgave, Harper and Collins (London)
 Osborne, Charles (1982): The Life and Crimes of Agatha Christie, Collins (London)
 Wilson, Edmund: Who Cares Who Killed Roger Ackroyd? The New Yorker. January 20, 1945.

Romaner fra England
Hercule Poirot bøger
Litteratur i 1926
Krimier